Rødbyvannet sett fra Rødby gård Foto: WK 
**Rødbyvannet** er en innsjø på Hurumlandet i Asker kommune, med utløp til Sageneelva. Vannet er den nest største innsjøen i kommunen etter Sandungen, som ligger fem kilometer lenger opp i Sageneelva, mot nord.

Del av Kirkebygda i Hurum
-------------------------

Vannet ligger i den sørlige enden av det gamle kulturlandskapet i Kirkebygda i Hurum, mellom Knivsfjellet i vest og Hurummarka i øst. Nordvest for vannet ligger den gamle storgården Rødby, som vannet er oppkalt etter. Her går jordene slakt ned mot vannet, mens vannet i øst og sør er omgitt av bratte åser. I sørvest ligger gårdene Holtvet og Torstvet på åser over vannet.

Oppdemming
----------

Rødbyvannet er regulert med dam på 118 moh, og er i dag om lag 13 meter dypt. Vannet ble oppmålt i 1995, og det finnes et offisielt dybdekart for vannet.

I 1906 ble det etablert en dam i tømmer for å sikre vanntilførsel til celluloseanlegget på Sagene. Da ble vannstanden hevet, slik at innsjøen ble utvidet mot nord og nordvest. Denne ble i 1926 erstattet av en dam i betong, og vannstanden ble hevet ytterligere to meter.

Det hadde også tidligere vært mindre demninger her for å regulere vanntilførselen til sager i Sageneelva. Det finnes skriftlige kilder på slike dammer helt tilbake til 1696.

Miljøtilstand
-------------

Vannkvaliteten i Rødbyvannet er ikke god. Vannet er sterkt preget av langvarig forurensning og avrenning fra landbruket i Kirkebygda, og fra såkalt «spredt avløp». Vannet er kraftig overgjødslet, og sikten i vannet er tilsvarende redusert.

Rødbyvannet mottar avrenning fra *Avgrunnsdalen skyte- og øvingsfelt* sør i Hurummarka, som var i bruk fra 1917 til 2003. Det er påvist høye verdier av tungmetallforurensning i overflatevann ved feltet, som når Rødbyvannet via Kastebekken sør for Rødbysætra.

Fiske
-----

Rødbyvannet har flere arter fisk. Abbor og mort er klart mest vanlig, men det er også gjedde, sørv og suter i vannet. Etter oppdemmingen på begynnelsen av 1900-tallet ble vannet kjent for stor gjedde. Sommeren 1931 sto følgende notis på trykk i minst 17 ulike aviser rundt om i landet: 

> **Forsluken gjedde**  
>  En gjedde i Rødbyvannet i Hurum lå død ved stranden forleden. Den lå med en 6 kilo stor gjedde i gapet – kvalt. – Selv veiet den 13 kilo.
> 
> 
> 

Hardt fritidsfiske over flere år har imidlertid ført til at vannet nå har lite fisk over 20 cm.

Travbane
--------

*Hurum og Strømm Travklubb* arrangerte travløp på vannet, med innvielseskjøring 5. mars 1911. Klubben var aktiv frem til 1925, og igjen noen år i en periode fra 1949.

Filminnspilling
---------------

NRK-filmen Nattsvermere, med Minken Fosheim og Svein Tindberg i hovedrollene, ble spilt inn ved Rødbyvannet sommeren 1980.

Referanser
----------

1. ↑  «Faktaark stedsnavn Rødbyvannet». Kartverket. Besøkt 2. desember 2023.
2. ↑  «Dybdekart Rødbyvannet» (PDF). nve.no. 29. januar 2004. Besøkt 2. desember 2023.  *ukryptert nettside*
3. ↑  «Borregaards årsberetning». *Østfold Dagblad*. Fredrikstad. 30. mars 1927. s. 2.
4. ↑  «Damanlegget i Rødbyvann». *Drammens Tidende og Buskeruds blad*. Drammen. 6. mai 1995. s. 10.
5. ↑  *Eutrofiering av norske innsjøer – Tilstand og trender*. NIVA-rapport 7744/2022. Norsk institutt for vannforskning. 2022. s. 74–80. ISBN 9788257774806.
6. ↑  Norsk institutt for vannforskning: Overvåking av avrenning fra nedlagte skyte- og øvingsfelt - Årsrapport for 2018
7. ↑  «Fra Rødbyvannet til Drammen Travbane». *Fremtiden*. Drammen. 29. mars 1961. s. 4.
8. ↑  «Fjernsynsteateret filmer sommerlig romanse i Hurum». *Drammens Tidende og Buskeruds Blad*. Drammen. 16. august 1980. s. 24.

Kilder
------

* «NVE Innsjødatabase». NVE. Besøkt 2. desember 2023.

Eksterne lenker
---------------

* Temaside om padletur på Rødbyvannet på ut.no